ליידי בירד ג'ונסון

**קלודיה אלטה טיילור ג'ונסון** (באנגלית: **Claudia Alta Taylor Johnson**) הידועה כ**ליידי בירד ג'ונסון** (**Lady Bird Johnson**; 22 בדצמבר 1912 – 11 ביולי 2007) הייתה אשתו של נשיא ארצות הברית לינדון ג'ונסון והגברת הראשונה של ארצות הברית בשנים 1963–1969.

## ביוגרפיה
קלודיה נולדה בקרנק שבטקסס למיני פאטילו-טיילור (Minnie Patillo-Taylor) ולתומאס ג'פרסון טיילור (Thomas Jefferson Taylor), בעל אדמות אמיד, ולה שני אחים גדולים. הכינוי "ליידי בירד" ניתן לה עוד בהיותה פעוטה על ידי המטפלת שלה אליס טיטל, שאמרה שהיא "יפה כליידי בירד" (purty as a ladybird במקור). לא ברור אם הכוונה המקורית הייתה לציפור או למושית השבע, הקרויה בעגה הבריטית והאמריקאית "ליידי בירד".

אבותיה הגיעו לווירג'יניה במהלך המאות ה-17 וה-18, כנראה כמשרתים חוזיים, כמו רוב המהגרים הראשונים למושבה זו. לאביה, יליד אלבמה, שורשים אנגליים, ולשיים ודניים. אמה, גם היא ילדת אלבמה, ממוצא אנגלי וסקוטי.

ליידי בירד למדה בבית ספר התיכון מרשל במרשל שבטקסס, ולמדה עיתונות ואמנות בבית הספר האפיסקופלי על שם מרים הקדושה לבנות, ובאוניברסיטת טקסס באוסטין.

ליידי בירד נישאה ללינדון ג'ונסון ב-17 בנובמבר 1934 בכנסייה האפיסקופלית על שם מרקוס הקדוש שבסן אנטוניו טקסס, ולבני הזוג נולדו שתי בנות - לינדה בירד ג'ונסון רוב ולוסי באיינס ג'ונסון.

בשנת 1943 רכשה ג'ונסון תחנת רדיו מקומית באוסטין, הודות לקשרים הפוליטיים של בעלה. בהמשך קיבלה התחנה מונופול על שידורי טלוויזיה באזור, הודות לעמדה הפוליטית של בעלה. 

ליידי בירד הייתה פעילה לאורך השנים למען איכות הסביבה, ואף שכנעה את מדינת טקסס לזרוע פרחי בר לאורך הכבישים במדינה.

בשל חשיבות איכות הסביבה בעיניה, בהיותה הגברת הראשונה של ארצות הברית החלה בפרויקט ייפוי ושיקום בירת ארצות הברית במטרה לשפר את תנאי המגורים בוושינגטון. בעקבות מאמציה החלו בפרויקטים של שיקום שכונות בכל רחבי ארצות הברית. כמו כן היא פעלה למען תוכניות ייפוי הדרכים ברחבי המדינה באמצעות קביעת הגבלה על מספר השלטים בצדי הדרכים ונטיעת עצים ופרחים בצדי הדרכים.

לאחר שבני הזוג עזבו את הבית הלבן ושבו להתגורר בטקסס, המשיכה ליידי בירד בקידום פרויקטים של איכות הסביבה. היא ייסדה את המכון הלאומי לחקר פרחי הבר, הקרוי כיום על שמה - מכון פרחי הבר ליידי בירד ג'ונסון.

ב-1977 העניק לה הנשיא ג'רלד פורד את מדליית החירות הנשיאותית, וב-1984 זכתה במדליית הזהב של הקונגרס. 

עד שנות ה-90 המשיכה ליידי בירד להשתתף באירועים רשמיים, אולם בשנת 1993 סבלה משבץ והתעוורה. ב-2002 עברה שבץ נוסף ולא הייתה מסוגלת לדבר וללכת. 

ליידי בירד הייתה האדם שאובטח הכי הרבה שנים על ידי השירות החשאי של ארצות הברית, יותר שנים מכל אדם אחר בהיסטוריה של המדינה. היא נפטרה בבית חולים באזור מגוריה בטקסס בגיל 95.

על שמה קרוי פארק ליידי בירד ג'ונסון בוושינגטון די. סי.

## לקריאה נוספת
* Marie D. Smith, **The President's Lady: an Intimate Biography of Mrs. Lyndon B. Johnson**, Random House, 1964 
* Lady Bird Johnson, **A White House Diary**, Holt, Rinehart and Winston, 1970 
* Lewis L. Gould, **Lady Bird Johnson and the Environment**, University Press of Kansas, 1988 
* Jane Jarboe Russell, **Lady Bird: a Biography of Mrs. Johnson**, Scribner, 1999 
* Robert P. Watson, **First Ladies of the United States: a Biographical Dictionary**, Lynne Rienner Publishers, 2001 
* Craig Hart, **A Genealogy of the Wives of the American Presidents and their First Two Generations of Descent**, McFarland & Company, Inc., 2004  
* Mitchell B. Lerner (ed.), **A Companion to Lyndon B. Johnson**, Wiley-Blackwell, 2012 
* Katherine A.S. Sibley (ed.), **A Companion to First Ladies**, John Wiley & Sons, 2017 
* Julia Sweig, **Lady Bird Johnson: Hiding in Plain Sight**, Random House, 2021 
* Lewis L. Gould (ed.), **American First Ladies: Their Lives and Their Legacy**, Routledge, 2021 

## קישורים חיצוניים

* 
* ביוגרפיה באתר הבית הלבן
* ביוגרפיה באתר הספרייה של הגברות הראשונות
* סרט דוקומנטרי של רשת PBS
* מרכז פרחי הבר של ליידי בירד ג'ונסון
* 

## הערות שוליים

קטגוריה:אמריקאים ילידי טקסס
קטגוריה:הגברות הראשונות של ארצות הברית
קטגוריה:הגברות השניות של ארצות הברית
קטגוריה:בני זוגם של סגני נשיא ארצות הברית
קטגוריה:לינדון ג'ונסון
קטגוריה:חברות המפלגה הדמוקרטית (ארצות הברית)
קטגוריה:חברי המפלגה הדמוקרטית (ארצות הברית)
קטגוריה:אמריקאים ממוצא דני
קטגוריה:אמריקאים ממוצא ולשי
קטגוריה:אמריקאיות ממוצא סקוטי
קטגוריה:אמריקאים ממוצא סקוטי
קטגוריה:בוגרות אוניברסיטת טקסס באוסטין
קטגוריה:בוגרי אוניברסיטת טקסס באוסטין
קטגוריה:מעוטרות מדליית הזהב של הקונגרס
קטגוריה:מעוטרי מדליית הזהב של הקונגרס
קטגוריה:מעוטרות מדליית החירות הנשיאותית
קטגוריה:מעוטרי מדליית החירות הנשיאותית
קטגוריה:אמריקאיות ממוצא אנגלי
קטגוריה:אמריקאיות שנולדו ב-1912
קטגוריה:אמריקאים שנולדו ב-1912
קטגוריה:אמריקאיות שנפטרו ב-2007
קטגוריה:אמריקאים שנפטרו ב-2007